EL Επίσημη Εφημερίδα της Ευρωπαϊκής Ένωσης C 175/109

Γνωμοδοτηση της Ευρωπαϊκής Οικονομικής και Κοινωνικής Επιτροπής με θέμα: «Πρόταση οδηγίας του Ευρωπαϊκού Κοινοβουλίου και του Συμβουλίου για τη θέσπιση μιας ευρωπαϊκής επιτροπής επιχείρησης ή μιας διαδικασίας σε επιχειρήσεις και ομίλους επιχειρήσεων κοινοτικής κλίμακας με σκοπό να ενημερώνονται οι εργαζόμενοι και να ζητείται η γνώμη τους»

COM(2008) 419 τελικό — 2008/0141 (COD)

(2009/C 175/21)

Στις 22 Ιουλίου 2008, και σύμφωνα με το άρθρο 262 της Συνθήκης περί ιδρύσεως της Ευρωπαϊκής Κοινότητας, το Συμβούλιο αποφάσισε να ζητήσει τη γνωμοδότηση της Ευρωπαϊκής Οικονομικής και Κοινωνικής Επιτροπής με θέμα:

«Πρόταση οδηγίας του Ευρωπαϊκού Κοινοβουλίου και του Συμβουλίου για τη θέσπιση μιας ευρωπαϊκής επιτροπής επιχείρησης ή μιας διαδικασίας σε επιχειρήσεις και ομίλους επιχειρήσεων κοινοτικής κλίμακας με σκοπό να ενημερώνονται οι εργαζόμενοι και να ζητείται η γνώμη τους»

COM (2008) 419 τελικό — 2008/0141 (COD).

Το ειδικευμένο τμήμα «Απασχόληση, κοινωνικές υποθέσεις, δικαιώματα του πολίτη», στο οποίο ανατέθηκε η προετοιμασία των σχετικών εργασιών της ΕΟΚΕ, υιοθέτησε τη γνωμοδότησή του στις 4 Νοεμβρίου 2008, με βάση την εισηγητική έκθεση του κ. GREIF.

Κατά την 449η σύνοδο της ολομέλειάς της, της 3ης και 4ης Δεκεμβρίου 2008 (συνεδρίαση της 4ης Δεκεμβρίου 2008), η Ευρωπαϊκή Οικονομική και Κοινωνική Επιτροπή υιοθέτησε με 108 ψήφους υπέρ, 31 ψήφους κατά και 7 αποχές, την ακόλουθη γνωμοδότηση:

1. Συμπεράσματα: Αύξηση των ευρωπαϊκών επιτροπών επιχείρησης και βελτίωση του διακρατικού κοινωνικού διαλόγου

1.1 Η ΕΟΚΕ επικροτεί σθεναρά το γεγονός ότι η Ευρωπαϊκή Επιτροπή ανέλαβε νομοθετική δράση, δεδομένου ότι δεν επαναλήφθηκαν οι διαπραγματεύσεις με τους ευρωπαίους κοινωνικούς εταίρους σύμφωνα με το άρθρο 138, παράγραφος 4 της Συνθήκης. Η παρούσα πρόταση της Επιτροπής αποσκοπεί στην προσαρμογή των δικαιωμάτων των ευρωπαϊκών επιτροπών επιχείρησης (ΕΕΕ) στις πραγματικές συνθήκες της ευρωπαϊκής εσωτερικής αγοράς. Η ΕΟΚΕ εντοπίζει στην πρόταση αυτή ορισμένες ουσιαστικές βελτιώσεις για την προσαρμογή της κοινοτικής νομικής βάσης των ΕΕΕ στην πραγματικότητα που επικρατεί στην Ευρώπη και την εξασφάλιση μεγαλύτερης ασφάλειας δικαίου και συνέπειας στην κοινοτική νομοθεσία όσον αφορά την ενημέρωση και διαβούλευση των εργαζομένων.

1.2 Η ΕΟΚΕ αναμένει ότι οι προτεινόμενες διευκρινίσεις και τροποποιήσεις στο κείμενο και τους ορισμούς που περιέχονται στην παρούσα οδηγία θα ενισχύσουν την αποτελεσματικότητα της λειτουργίας των ΕΕΕ και θα συμβάλουν στην ενίσχυση της ασφάλειας δικαίου, καθώς και στην καλύτερη εφαρμογή της οδηγίας και, ως εκ τούτου, στη σύσταση περισσότερων ευρωπαϊκών επιτροπών επιχείρησης. Η ΕΟΚΕ υπογραμμίζει εξάλλου με τη σημασία που έχουν οι πραγματιστικές λύσεις, οι οποίες αυξάνουν την αποτελεσματικότητα και την αποδοτικότητα του έργου των ΕΕΕ, με αποτέλεσμα όχι μόνο να μην επιβαρύνουν αλλά πολύ μάλλον να ενισχύουν την ανταγωνιστικότητα των επιχειρήσεων. Αυτό συνεπάγεται ότι:

— Η διεύθυνση της επιχείρησης υποχρεούται πλέον να χορηγεί όλες τις απαραίτητες πληροφορίες για τη σύσταση μιας ΕΕΕ.

— Οι ευρωπαίοι κοινωνικοί εταίροι θα συμμετέχουν άμεσα στην προσπάθεια για τη σύσταση ευρωπαϊκών επιτροπών επιχειρήσεως, καθότι είναι υποχρεωτικό να ενημερώνονται σχετικά με την έναρξη των διαπραγματεύσεων.

— Οι καθημερινές δραστηριότητες των ΕΕΕ μπορούν να καταστούν πιο αποτελεσματικές μέσω της συγκρότησης επιτροπής περιορισμένης σύνθεσης, με τη διεύρυνση αρμοδιοτήτων βάσει κατάρτισης που θα χορηγείται στα μέλη των ΕΕΕ χωρίς απώλεια εισοδήματος, καθώς και με την αναγνώριση της ΕΕΕ ως συλλογικού οργάνου που εκπροσωπεί τα συμφέροντα των εργαζομένων.

— Μια υφιστάμενη ΕΕΕ μπορεί να προσαρμοστεί καλύτερα στις νέες συνθήκες, δεδομένου ότι μπορεί να ζητήσει την επαναδιαπραγμάτευση συμφωνιών ΕΕΕ, ιδίως σε περιπτώσεις ουσιαστικών διαρθρωτικών αλλαγών που δεν εξασφαλίζουν πλέον την πρακτικά εφαρμόσιμη ενημέρωση και διαβούλευση όλων των εργαζομένων σε έναν όμιλο επιχειρήσεων σύμφωνα με το πρότυπο που έχει συμφωνηθεί.

1.3 Ωστόσο, η ΕΟΚΕ επικρίνει το γεγονός ότι στην προτεινόμενη αναδιατύπωση της οδηγίας δεν επιδιώκονται με αρκετή συνέπεια οι στόχοι που έχουν τεθεί και παρατίθενται στην αιτιολογική έκθεση και στις αιτιολογικές σκέψεις και εξακολουθούν να υπάρχουν ασάφειες. Αυτό ισχύει ιδίως για τα ακόλουθα σημεία:

— Ενώ η πρόταση των κοινωνικών εταίρων θα καθιστούσε πιο σαφείς τις διατάξεις σχετικά με την ενημέρωση και τη διαβούλευση, οι κανόνες που προτείνει η Επιτροπή για την ορθή και πρακτικά εφαρμόσιμη διασύνδεση της εκπροσώπησης μεταξύ εθνικού και ευρωπαϊκού επιπέδου παραμένουν ασαφείς.

— Ο ορισμός του πεδίου διακρατικής αρμοδιότητας της ΕΕΕ περιορίζει, δεν αποσαφηνίζει, όπως αρχικά επιδιωκόταν, την αρμοδιότητα της ΕΕΕ. Ως «διακρατικές» πρέπει να θεωρούνται και οι αποφάσεις που αφορούν μία μόνο εγκατάσταση σε ένα κράτος μέλος της ΕΕ, οι οποίες όμως δεν λαμβάνονται στο συγκεκριμένο κράτος μέλος.

— Ορισμένοι περιορισμοί στην εφαρμογή και το πεδίο εφαρμογής της οδηγίας διατηρούνται ή επανεισάγονται.

1.4 Προτεραιότητα της ΕΟΚΕ αποτελεί η βελτίωση της οδηγίας ΕΕΕ, ιδίως η ενίσχυση της ελκυστικότητας της εφαρμογής της και η αύξηση του αριθμού των ΕΕΕ. Στο πλαίσιο αυτό, η ΕΟΚΕ επικροτεί επίσης, για λόγους αποτελεσματικότητας, την πρόθεση να διατηρηθούν οι διαπραγματεύσεις ως πρωταρχική βάση για τις συμφωνίες ΕΕΕ. Αυτό καθιστά δυνατή την εξεύρεση ευέλικτων, προσαρμοσμένων στην κάθε επιχείρηση λύσεων, προκειμένου να διαμορφωθεί ο διακρατικός κοινωνικός διάλογος σύμφωνα με τις ειδικές απαιτήσεις κάθε περίπτωσης.

1.5 Προκειμένου να διασφαλιστεί στην πράξη ότι με τις νέες διατάξεις βελτιώνονται η ουσία και η αποτελεσματικότητα των εργασιών των ΕΕΕ, η ΕΟΚΕ συνιστά να αρθούν εναπομένουσες ασάφειες και ελλείψεις συνοχής στα επόμενα στάδια της νομοθετικής διαδικασίας και, κυρίως, να υπάρξουν βελτιώσεις όσον αφορά τα ακόλουθα σημεία:

— Ο προβλεπόμενος περιορισμός του διακρατικού πεδίου αρμοδιότητας μπορεί να έχει αρνητικό αντίκτυπο στα δικαιώματα και την πιθανή αποτελεσματικότητα της ΕΕΕ. Για τον λόγο αυτό, πρέπει να επανεξεταστεί αυτή η πρόταση. Κανένα ενδιαφερόμενο όργανο εκπροσώπησης των εργαζομένων δεν πρέπει να αποκοπεί από τη ροή πληροφοριών στη διεθνή έδρα της επιχείρησης μέσω πολύ περιοριστικών κανόνων.

— Η περίοδος διαπραγματεύσεων θα πρέπει να μειωθεί στους 18 μήνες, δεδομένου ότι η πρακτική εμπειρία υποδεικνύει ότι χρειάζεται λιγότερος χρόνος για τη σύσταση μιας ΕΕΕ και δεν κρίνεται αναγκαία η πρόβλεψη μεγαλύτερης περιόδου. Ταυτόχρονα, θα πρέπει να προβλεφθούν αποτελεσματικά μέτρα που να διασφαλίζουν ότι κανένας από τους διαπραγματευόμενους εταίρους δεν μπορεί να αποφύγει τις ευθύνες του, όταν συγκροτείται ένα ευρωπαϊκό όργανο εκπροσώπησης συμφερόντων.

— Η αποσαφήνιση των όρων ενημέρωση και διαβούλευση ενισχύουν την αποτελεσματικότητα καθώς και την αναγνώριση των ΕΕΕ, εάν καταστεί σαφές ότι η γνώμη τους ζητείται κατά τη λήψη των αποφάσεων της επιχείρησης και όχι όταν πλέον τίθενται σε εφαρμογή.

— Πρέπει να αποσαφηνιστεί η ευθύνη της διεύθυνσης της επιχείρησης για τη δέουσα ενημέρωση των εκπροσώπων των εργαζομένων, τόσο σε διακρατικό όσο και σε εθνικό επίπεδο. Η προσπάθεια για καλύτερο συντονισμό του δικαιώματος ενημέρωσης και διαβούλευσης μεταξύ των διαφόρων επιπέδων δεν θα πρέπει να οδηγήσει σε νέες ασάφειες ή νέους περιορισμούς σχετικά με αυτή την υποχρέωση.

— Η διατήρηση των υφιστάμενων κατώτατων αριθμητικών ορίων για τις ΕΕΕ ή η εισαγωγή νέων έρχεται σε σύγκρουση με το ευρωπαϊκό θεμελιώδες δικαίωμα κάθε εργαζομένου για έγκαιρη ενημέρωση και διαβούλευση.

— Πρέπει να διασαφηνιστεί ότι οι νέες συμφωνίες για τις ΕΕΕ που συνάπτονται κατά την περίοδο μεταφοράς στην εθνική νομοθεσία, πρέπει να πληρούν τουλάχιστον τις ουσιαστικές προδιαγραφές της ισχύουσας οδηγίας για την ΕΕΕ που έχουν ήδη επιτευχθεί (άρθρο 6, οδηγία αριθ. 94/45/ΕΚ και άρθρο 3, παράγραφος 1 της οδηγίας 97/74/ΕΚ)· αυτή είναι η απαίτηση ασφάλειας δικαίου για όλους τους ενδιαφερόμενους.

— Για να καταστεί πιο αποτελεσματικό το έργο των ΕΕΕ, και προκειμένου να εκπληρώσουν καλύτερα τη λειτουργία τους στην επιχείρηση, η αναδιατύπωση της οδηγίας ΕΕΕ θα πρέπει τουλάχιστον να ενθαρρύνει την αύξηση των δυνατοτήτων διεξαγωγής συνεδριάσεων. Γενικά, πρέπει να αναφέρεται σαφώς ότι αυτές οι νομικές διατάξεις ισχύουν ως ελάχιστες προδιαγραφές και ότι, σε κάθε περίπτωση, τα κράτη μέλη μπορούν πάντοτε να προχωρήσουν κι άλλο κατά τη μεταφορά τους στο εθνικό δίκαιο.

1.6 Είναι ΕΟΚΕ είναι πεπεισμένη ότι μια τέτοια βελτίωση της κοινοτικής νομοθεσίας θα συνιστούσε όχι απλώς σημαντική συμβολή στην εξασφάλιση καλής και, ως εκ τούτου, κοινωνικά υπεύθυνης επιχειρηματικής διοίκησης στην Ευρώπη, αλλά θα ενίσχυε επίσης το ανταγωνιστικό πλεονέκτημα της ευρωπαϊκής οικονομίας και θα αποτελούσε ταυτόχρονα θεμέλιο λίθο του ευρωπαϊκού κοινωνικού προτύπου.

2. Εισαγωγή: κριτήρια για την αξιολόγηση της πρότασης της Επιτροπής σχετικά με αναδιατύπωση της οδηγίας για τις ΕΕΕ

2.1 Στις 2 Ιουλίου 2008, η Ευρωπαϊκή Επιτροπή υπέβαλε πρόταση αναδιατύπωσης της οδηγίας για τη θέσπιση μιας ευρωπαϊκής επιτροπής επιχείρησης (1).

Η ΕΟΚΕ επικροτεί σθεναρά το γεγονός ότι η Ευρωπαϊκή Επιτροπή ανέλαβε νομοθετική δράση για την προσαρμογή των δικαιωμάτων των ευρωπαϊκών επιτροπών επιχείρησης (ΕΕΕ) στην πραγματικότητα της ευρωπαϊκής εσωτερικής αγοράς. Στην παρούσα γνωμοδότηση, η ΕΟΚΕ εξετάζει κατά πόσο μπορούν να επιτευχθούν και, στο πλαίσιο αυτό, επιδιώκει να την συμπληρώσει ή να προτείνει τροποποιήσεις για την επίτευξη αυτού του στόχου.

2.2 Η ΕΟΚΕ στηρίζει τη θέση της στις δικές της γνωμοδοτήσεις σχετικά με τη συμμετοχή των εργαζομένων, ιδίως όσον αφορά τις ΕΕΕ (2). Επιπλέον, τονίζει εκ νέου τον θετικό ρόλο της εθνικής και διακρατικής συμμετοχής των εργαζομένων για την περαιτέρω κοινωνική, οικονομική και περιβαλλοντική ολοκλήρωση της Ευρώπης (στόχοι της Λισσαβώνας) και τον ιδιαίτερο ρόλο της ΕΕΕ.

Ο ρόλος των διακρατικών επιχειρηματικών δραστηριοτήτων είναι πολύ σημαντικός για την επιτυχία της Ευρώπης. Η Ευρώπη μπορεί να διατηρήσει τη θέση της στον παγκόσμιο ανταγωνισμό μόνο μέσω μιας ποιοτικής στρατηγικής, η οποία, εκτός από το επιχειρηματικό κόστος, θα συνυπολογίζει και την κοινωνική ευθύνη των επιχειρήσεων, καθώς και τη συμμετοχή των εργαζομένων στην επιχείρηση. Ως εκ τούτου, η ΕΟΚΕ θεωρεί ότι η ΕΕΕ αποτελεί σημαντικό μέσο ευρωπαϊκής πολιτικής για να ενισχυθεί η βάση συνεργασίας μεταξύ των κύριων οικονομικών παραγόντων στο πλαίσιο μιας ευρωπαϊκής στρατηγικής για την αειφορία. Αυτός είναι ο τρόπος συμβολής των επιχειρήσεων στην ευρωπαϊκή κοινωνία. Καθότι η συμμετοχή και οι δεξιότητες των εργαζομένων είναι αναγκαία στοιχεία για την ευρωπαϊκή στρατηγική όσον αφορά την ποιότητα, η αποτελεσματική συμμετοχή τους συνιστά καθοριστικό στοιχείο επιτυχημένης επιχειρηματικής διοίκησης.

2.3 Η ΕΟΚΕ θεωρεί την πρόταση οδηγίας της Ευρωπαϊκής Επιτροπής το λογικό αποτέλεσμα μιας μακράς διαδικασίας πολιτικής συζήτησης. Στην παρούσα γνωμοδότησή της, η ΕΟΚΕ βασίζεται στα ψηφίσματα του Ευρωπαϊκού Κοινοβουλίου του 2001 (3), του 2006 και του 2007 (4), καθώς και στην κοινή δήλωση των κοινωνικών εταίρων του 2005 (5).

Αυτά τα έγγραφα εστιάζονται και σε θέματα που αναφέρονται επίσης στην παρούσα συμφωνία των ευρωπαίων κοινωνικών εταίρων για τη βελτίωση της πρότασης που υπέβαλε η Επιτροπή: καλύτερος ορισμός του δικαιώματος για ενημέρωση και διαβούλευση με στόχο να δοθεί στους εργαζομένους πραγματική δυνατότητα άσκησης επιρροής στη λήψη αποφάσεων της επιχείρησης, ενίσχυση των δικαιωμάτων συμμετοχής των συνδικαλιστικών οργανώσεων, καθώς και βελτίωση της λειτουργίας των ΕΕΕ, λόγου χάρη, με την παροχή δυνατοτήτων κατάρτισης και την εξασφάλιση των αναγκαίων πόρων. Ως περαιτέρω λόγος για την αναδιατύπωση της οδηγίας επισημαίνεται η ανάγκη να δημιουργηθεί ένα συνεκτικό και αποτελεσματικό νομικό πλαίσιο και να αντιμετωπιστούν οι ανεπάρκειες όσον αφορά τη μεταφορά της οδηγίας για τις ΕΕΕ.

2.4 Η ΕΟΚΕ επικροτεί το γεγονός ότι, στο πλαίσιο αυτό, οι ευρωπαίοι κοινωνικοί εταίροι αποδέχονται την τρέχουσα πρόταση της Επιτροπής ως βάση για την αναθεώρηση της οδηγίας και εντοπίζουν πολλές κοινές θέσεις σε βασικά σημεία, τα οποία θα πρέπει να ληφθούν υπόψη στην παραπέρα διαδικασία αναθεώρησης. Η ΕΟΚΕ τάσσεται ρητά υπέρ αυτής της συναίνεσης και συνεκτιμά το περιεχόμενο αυτών των σημείων στις προτάσεις της, διότι, με αυτόν τον τρόπο, μπορούν να επιτευχθούν καλύτερα οι στόχοι της πρότασης οδηγίας.

2.5 Η ΕΟΚΕ υποστηρίζει τους στόχους της αναδιατύπωσης της οδηγίας για τις ΕΕΕ, οι οποίοι έχουν ήδη προσδιοριστεί από την Επιτροπή ως ζωτικής σημασίας στην πρόταση της 2ας Ιουλίου 2008 (6):

— ενίσχυση της ασφάλειας δικαίου για όλα τα ενδιαφερόμενα μέρη, δηλ. εργοδότες και εργαζόμενοι·

— εξασφάλιση της αποτελεσματικής άσκησης των δικαιωμάτων ενημέρωσης και διαβούλευσης των εργαζομένων σε διακρατικό επίπεδο στην ΕΕ και στον ΕΟΧ, προκειμένου να βελτιωθεί κατ' αυτόν τον τρόπο η αποτελεσματικότητα των ΕΕΕ·

— βελτίωση της εφαρμογής της οδηγίας για τις ΕΕΕ και αύξηση του αριθμού των ΕΕΕ που δημιουργούνται·

— ενίσχυση της συνεκτικότητας των ευρωπαϊκών οδηγιών σχετικά με την ενημέρωση και τη διαβούλευση των εργαζομένων.

3. Βελτίωση της ασφάλειας δικαίου — Εξασφάλιση της συνεκτικότητας της κοινοτικής νομοθεσίας σχετικά με την ενημέρωση και τη διαβούλευση

3.1 Με την αναθεώρηση της οδηγίας 94/45/ΕΚ επιδιώκεται η ευθυγράμμιση του ορισμού της ενημέρωσης και της διαβούλευσης των εργαζομένων με τα άλλα κοινοτικά νομικά μέσα και έτσι η απλούστευση του νομικού πλαισίου.

Η ΕΟΚΕ επικροτεί ρητά αυτή την πρόθεση, η οποία διατυπώνεται επανειλημμένα στις αιτιολογικές σκέψεις της πρότασης αναθεώρησης, σημειώνει, όμως, ότι σε μια πιο προσεκτική εξέταση της παρούσας πρότασης της Επιτροπής αυτός ο στόχος υλοποιείται εν μέρει μόνο.

Ως παράδειγμα μπορεί να ληφθεί η αναδιατύπωση του περιορισμού του πεδίου αρμοδιότητας της ΕΕΕ σε διακρατικές υποθέσεις:

3.2.1 Με τη μεταφορά των διατάξεων όσον αφορά τον διακρατικό χαρακτήρα των αποφάσεων της επιχείρησης από τις ισχύουσες επικουρικές υποχρεώσεις της οδηγίας στο άρθρο 1, παράγραφος 4 της πρότασης της Επιτροπής, η ΕΕΕ θα μπορεί να ασχολείται με ένα ζήτημα μόνον εάν η απόφαση της επιχείρησης αφορά το σύνολο της επιχείρησης ή τουλάχιστον δύο εγκαταστάσεις σε δύο διαφορετικά κράτη μέλη.

3.2.2 Αυτός ο νέος περιορισμός του πεδίου διακρατικής αρμοδιότητας που εισάγεται στο κείμενο της οδηγίας δεν είναι κατανοητός και, κατά την άποψη της ΕΟΚΕ, δεν είναι σκόπιμος. Παραδείγματος χάρη, αυτό θα μπορούσε να οδηγήσει σε αποκοπή των εργαζομένων ενός κράτους μέλους της ΕΕ από το υψηλότερο επίπεδο λήψης αποφάσεων, σε περίπτωση που μια πολυεθνική επιχείρηση με έδρα σε άλλο κράτος μέλος της ΕΕ λαμβάνει μια απόφαση που επιφέρει ουσιαστικές μεταβολές στους όρους απασχόλησής τους. Σε αυτή την περίπτωση, σύμφωνα με τον νέο ορισμό, η επιχείρηση δεν θα υποχρεούταν να ενημερώσει την ΕΕΕ και να διαβουλευτεί με αυτήν.

3.2.3 Κατά την άποψη της ΕΟΚΕ, πρέπει να διατηρηθεί η εγγύηση ότι η ΕΕΕ θα συμμετέχει σε τακτική βάση ακόμη και αν η απόφαση μιας επιχείρησης φαίνεται, εκ πρώτης όψεως, να έχει αντίκτυπο σε ένα μόνο κράτος μέλος, ωστόσο, αποτελεί τμήμα μιας απόφασης διακρατικού χαρακτήρα. Ως εκ τούτου, η ΕΟΚΕ συνιστά να τροποποιηθεί το άρθρο 1, παράγραφος 4, ώστε να εξασφαλίζεται –όπως ορθά επισημαίνεται στην 12η αιτιολογική σκέψη της αναδιατύπωσης– «η ορθή ενημέρωση των εργαζομένων στις κοινοτικής κλίμακας επιχειρήσεις ή ομίλους επιχειρήσεων και η ορθή διαβούλευση μαζί τους στις περιπτώσεις που αποφάσεις, οι οποίες ενδέχεται να τους επηρεάζουν, λαμβάνονται σε άλλο κράτος μέλος από εκείνο στο οποίο εργάζονται», ή επηρεάζουν το σύνολο της επιχείρησης. Εντούτοις, η αναδιατύπωση της οδηγίας για τις ΕΕΕ δεν θα πρέπει να περιορίζει το πεδίο δράσης της ΕΕΕ.

Μολονότι η αναδιατύπωση των ορισμών της ενημέρωσης και της διαβούλευσης που περιλαμβάνονται στο άρθρο 2 αξιολογείται κατ' αρχήν ως θετική, ωστόσο, στην πρότασή της, η Επιτροπή δεν κατορθώνει να ανταποκριθεί στην απαίτησή της για προσαρμογή της κοινοτικής βάσης σε αυτόν τον τομέα.

3.3.1 Παρόλο που στις επικουρικές υποχρεώσεις του παραρτήματος της οδηγίας για την ΕΕΕ διατυπώνεται σαφώς ότι η διαβούλευση πρέπει να διεξάγεται κατά τρόπο ώστε να εξασφαλίζει στους εκπροσώπους των εργαζομένων τη δυνατότητα να συζητούν την απόκριση της διοίκησης σε γνώμη που έχει εκφράσει η ΕΕΕ πριν από την λήψη μιας προβλεπόμενης απόφασης. Αυτοί οι κανόνες, όμως, δεν πρέπει αυτόματα να αποτελέσουν πρότυπο για όλες τις ΕΕΕ.

3.3.2 Στην προκειμένη περίπτωση, μόνον η κοινή πρόταση των ευρωπαίων κοινωνικών εταίρων με την οποία θα ενσωματωθούν οι κάτωθι ακριβείς ορισμοί στο άρθρο 2 θα εξασφαλίσει σαφήνεια και ασφάλεια δικαίου:

— Η μορφή και το περιεχόμενο της ενημέρωσης πρέπει να διαμορφώνονται κατά τρόπο ώστε να παρέχεται στους εκπροσώπους των εργαζομένων η δυνατότητα να εξετάσουν ενδελεχώς τον πιθανό αντίκτυπο προγραμματισμένων αποφάσεων, ούτως ώστε να μπορούν να προετοιμαστούν για πιθανές διαβουλεύσεις με αρμόδιους εκπροσώπους της διοίκησης.

— Η διαβούλευση πρέπει να θεωρηθεί ως μια διαδικασία που παρέχει στην ΕΕΕ τη δυνατότητα να υποβάλει τις προτάσεις της σε συγκεκριμένο χρονικό διάστημα, οι οποίες μπορούν να συνεκτιμηθούν από τη διεύθυνση της επιχείρησης, ενόσω η διαδικασία λήψης αποφάσεων δεν έχει ολοκληρωθεί.

3.3.3 Στο πλαίσιο αυτό, η ΕΟΚΕ εφιστά την προσοχή σε έλλειψη συνοχής όσον αφορά τη διατύπωση στο σημείο 3 των επικουρικών υποχρεώσεων (παράρτημα Ι), όπου διαφυλάσσονται τα δικαιώματα των εκπροσώπων των εργαζομένων σε περίπτωση έκτακτων περιστάσεων:

Στη νέα πρόταση της Επιτροπής αναφέρεται ότι τα δικαιώματα αυτά ισχύουν και «σε περίπτωση αποφάσεων» που επηρεάζουν σημαντικά τα συμφέροντα των εργαζομένων. Η ΕΟΚΕ θεωρεί ότι, σε αυτή την περίπτωση, πρέπει να γίνει λόγος για «σχεδιαζόμενα μέτρα». Σε διαφορετική περίπτωση, το συγκεκριμένο σημείο έρχεται σε αντίθεση με την πρόθεση που διατυπώνεται στο υπόλοιπο κείμενο της Επιτροπής σχετικά με την έγκαιρη ενημέρωση και διαβούλευση. Η ΕΟΚΕ ζητεί την αποσαφήνιση της διατύπωσης κατά αυτή την έννοια.

3.4 Η ΕΟΚΕ χαιρετίζει την πρόθεση της Ευρωπαϊκής Επιτροπής, στο άρθρο 12, να βελτιώσει τον συντονισμό των αρμοδιοτήτων και, ως εκ τούτου, του καταμερισμού της εργασίας μεταξύ του διακρατικού οργάνου και του εθνικού επιπέδου της εκπροσώπησης των συμφερόντων και να προβεί σε σαφέστερη διάκριση ανάμεσά τους. Ωστόσο, και στην προκειμένη περίπτωση αμφιβάλλει κατά πόσο έχει επιτευχθεί επαρκώς ο στόχος:

Είναι προς το συμφέρον όλων των ενδιαφερόμενων μερών, οι εκπρόσωποι των εργαζομένων σε διάφορα επίπεδα να μην λαμβάνουν πληροφορίες σχετικά με το ίδιο θέμα σε διαφορετικά χρονικά σημεία. Συνεπώς, στο κείμενο της οδηγίας πρέπει να διασφαλιστεί ότι η ΕΕΕ, όπως και οι εκπρόσωποι των εργαζόμενων σε εθνικό επίπεδο, ενημερώνονται για σχεδιαζόμενες αποφάσεις, οι οποίες ενδέχεται να επιφέρουν σοβαρές αλλαγές στην οργάνωση της εργασίας ή στις συμβάσεις εργασίας. Αυτό υπογράμμισαν σθεναρά και οι ευρωπαίοι κοινωνικοί εταίροι στη συμφωνία τους.

3.5 Η ΕΟΚΕ εκφράζει την ικανοποίησή της για το ότι, σύμφωνα με το άρθρο 12, παράγραφος 5 της πρότασης της Επιτροπής, δεν μπορούν να χρησιμοποιηθούν οι βελτιωμένες προδιαγραφές που περιέχονται στην αναθεωρημένη οδηγία για τις ΕΕΕ –στο πλαίσιο του συντονισμού μεταξύ εθνικής και ευρωπαϊκής νομοθεσίας– για να περιορίσουν υψηλότερες προδιαγραφές που έχουν ήδη καθιερωθεί στο εθνικό δίκαιο.

Κατά τη γνώμη της ΕΟΚΕ, η διατύπωση «δεν δύναται να αποτελέσει επαρκή αιτιολογία για οπισθοδρόμηση» που περιέχεται στην πρόταση της Επιτροπής μπορεί να οδηγήσει σε παρανοήσεις και δεν εγγυάται τον προαναφερόμενο στόχο. Η ΕΟΚΕ επιθυμεί να καταστεί σαφές στο κείμενο της οδηγίας ότι, εν προκειμένω, γίνεται αναφορά στην «μη οπισθοδόμηση του γενικού επιπέδου προστασίας των εργαζομένων» σε εθνικό επίπεδο, όπως προσδιορίζεται στο σημείο 36 της αιτιολογικής έκθεσης της πρότασης της Επιτροπής.

3.6 Η ΕΟΚΕ επικροτεί τις προτεινόμενες τροπολογίες που εισάγονται στη διάταξη, βάσει των οποίων μπορεί να υπάρξει επαναδιαπραγμάτευση μιας συμφωνίας ΕΕΕ, όταν επέρχονται σοβαρές αλλαγές στη δομή της επιχείρησης που δεν εξασφαλίζουν πλέον την πρακτικά εφαρμόσιμη ενημέρωση και διαβούλευση όλων των εργαζομένων, σύμφωνα με το πρότυπο που έχει συμφωνηθεί (άρθρο 6, παράγραφος 2, στοιχείο στ), και άρθρο 13, παράγραφοι 2 και 3).

— Στο πλαίσιο αυτό επικροτούνται ιδιαίτερα οι διευκρινήσεις στο άρθρο 13, παράγραφος 3, σύμφωνα με τις οποίες, κατά τη διάρκεια των νέων διαπραγματεύσεων, εξακολουθούν να ισχύουν οι υπάρχουσες ρυθμίσεις.

— Ταυτόχρονα, η ΕΟΚΕ κρίνει απαραίτητο, σε περίπτωση αποτυχίας των διαπραγματεύσεων, να εφαρμοστούν οι επικουρικές υποχρεώσεις, όπως και στην περίπτωση αδυναμίας κατάληξης σε συμφωνία δυνάμει του άρθρου 7. Η νομοθετική ρύθμιση πρέπει να εξασφαλίζει τη βεβαιότητα ότι, σε περίπτωση νέων διαπραγματεύσεων, δεν θα δημιουργηθούν κενά εκπροσώπησης σε διακρατικό επίπεδο.

3.7 Τέλος, η ΕΟΚΕ επικροτεί επίσης το γεγονός ότι, στην πρότασή της, η Επιτροπή επιδιώκει να καταρτίσει εντολή συλλογικής εκπροσώπησης για την ΕΕΕ. Και αυτή η προσπάθεια επικροτείται ρητά από τους ευρωπαίους κοινωνικούς εταίρους, μολονότι, στη δήλωσή τους, υπογραμμίζουν ότι η ΕΕΕ πρέπει να διαθέτει όλους τους αναγκαίους πόρους για να εκπληρώσει την εντολή της που απορρέει από την οδηγία.

4. Εξασφάλιση της αποτελεσματικότητας της ευρωπαϊκής επιτροπής επιχείρησης — Βελτίωση της αποτελεσματικότητας στις καθημερινές επαγγελματικές δραστηριότητες

4.1 Η ΕΟΚΕ έχει ήδη επισημάνει σε άλλη γνωμοδότηση τον καθοριστικό ρόλο που διαδραματίζουν οι ευρωπαϊκές επιτροπές επιχείρησης και έχει υπογραμμίσει ότι τα μέλη τους «συνεισφέρουν άμεσα και ενεργά στην οικοδόμηση μιας νέας (ευρωπαϊκής) κοινωνίας» (7).

Συνεπώς, η ευρωπαϊκή νομοθεσία πρέπει να εξασφαλίσει στην ΕΕΕ όλα τα απαραίτητα μέσα, ώστε να μπορεί να εκπληρώσει αποτελεσματικά τον δημοκρατικό και, συγχρόνως, οικονομικό της ρόλο. Ειδικότερα, πρέπει να δημιουργήσει τις κατάλληλες προϋποθέσεις, ώστε η ΕΕΕ να έχει στη διάθεσή της τα αναγκαία μέσα εργασίας, καθώς και δυνατότητες επικοινωνίας και κατάρτισης. Αυτό έχουν τονίσει και οι ευρωπαίοι κοινωνικοί εταίροι.

4.2 Η πρόταση της Επιτροπής ανταποκρίνεται σε αυτές τις απαιτήσεις, με το να εξασφαλίζει ρητώς, για πρώτη φορά, στα μέλη των ΕΕΕ από όλα τα κράτη μέλη της ΕΕ τη δυνατότητα επιμόρφωσης χωρίς απώλεια μισθού, ως άμεση απόρροια της εντολής της ΕΕΕ.

Αυτή η δυνατότητα για διεύρυνση των δεξιοτήτων θα συμβάλει ασφαλώς στη βελτίωση της αποτελεσματικότητας και των επιδόσεων. Εντούτοις, θα ήταν συνεπέστερο να διασαφηνιστεί ότι το κόστος για τέτοιου είδους επιμόρφωση θα καλύπτεται από την επιχείρηση, σύμφωνα με τις συνήθεις πρακτικές.

4.3 Η πυκνότητα και συχνότητα της επικοινωνίας μεταξύ των μελών της ΕΕΕ επηρεάζει την ικανότητα εργασίας αυτού του οργάνου. Η ΕΟΚΕ εκφράζει, επίσης, την ικανοποίησή της για το ότι η πρόταση της Επιτροπής περιέχει ορισμένες βελτιώσεις ως προς αυτό το θέμα:

— Έτσι, η ΕΕΕ μπορεί να ενσωματώσει στη συμφωνία ΕΕΕ μια «επιτροπή περιορισμένης σύνθεσης» (άρθρο 6, παράγραφος 2, στοιχείο ε) για την εκτέλεση των καθηκόντων της όσον αφορά τη διεύθυνση και τον συντονισμό· αυτή η επιτροπή μπορεί να απαρτίζεται από έως και πέντε μέλη και να συνεδριάζει σε τακτική βάση, σύμφωνα με τη νέα διάταξη που περιλαμβάνεται στο σημείο 1, στοιχείο δ) του παραρτήματος Ι της οδηγίας.

— Με αυτόν τον τρόπο, τόσο οι εργαζόμενοι όσο και η διεύθυνση της επιχείρησης διαθέτουν ένα αξιόπιστο και διαρκές σημείο επαφής σε διακρατικό επίπεδο, σε περίπτωση έκτακτων περιστάσεων.

4.4 Εντούτοις, η ΕΟΚΕ εκτιμά ότι αυτή η πρόθεση για υλοποίηση της πρακτικής δραστηριότητας της ΕΕΕ δεν ακολουθείται με συνέπεια σε όλο το έγγραφο:

— Η πρακτική εμπειρία υποδεικνύει ότι η ΕΕΕ λειτουργεί αποτελεσματικά όπου η επιχείρηση παρέχει επαρκείς δυνατότητες επικοινωνίας. Η ΕΟΚΕ παρατηρεί ότι αυτό επιτυγχάνεται κυρίως στις επιχειρήσεις στις οποίες, κατά κανόνα, διεξάγονται περισσότερες από μια συνεδριάσεις ετησίως, οι οποίες συνοδεύονται από προπαρασκευαστικές συνεδριάσεις λίγο πριν και αμέσως μετά τις επίσημες συνεδριάσεις χωρίς την παρουσία της διεύθυνσης της επιχείρησης. Συχνά, αυτή η προσέγγιση έχει συμφωνηθεί σε εθελοντική βάση πέρα από τη νομική απαίτηση. Η ΕΟΚΕ θεωρεί ως εκ τούτου ότι η αναδιατύπωση της οδηγίας για τις ΕΕΕ πρέπει τουλάχιστον να ενθαρρύνει την αύξηση των δυνατοτήτων συνεδρίασης, με τη ρητή αναγνώριση των νομικών διατάξεων ως ελάχιστων προδιαγραφών.

4.5 Στο σημείο αυτό, η ΕΟΚΕ επιθυμεί να εκφράσει μια γενική παρατήρηση και να υπενθυμίσει ότι, κατά τη μεταφορά της νέας οδηγίας για τις ΕΕΕ στο εθνικό δίκαιο, τα κράτη μέλη της ΕΕ μπορούν να υπερβούν τις ελάχιστες απαιτήσεις που ορίζει η οδηγία όσον αφορά τον καθορισμό των αναγκαίων πόρων για τη δραστηριότητα της ΕΕΕ.

— Αυτό αφορά, λόγου χάρη, τη νέα υποχρέωση των μελών της ΕΕΕ — που καθορίζεται στο άρθρο 10, παράγραφος 2 και συνιστά μια θετική προσθήκη — να ενημερώνουν τους εκπροσώπους των εργαζομένων στις εγκαταστάσεις ή, εάν δεν υπάρχουν εκπρόσωποι, να ενημερώνουν το σύνολο των εργαζομένων σχετικά με το περιεχόμενο και τα αποτελέσματα της διαδικασίας ενημέρωσης και διαβούλευσης στο πλαίσιο της ΕΕΕ.

— Η ΕΟΚΕ θεωρεί ότι, κατά την εφαρμογή της οδηγίας, τα κράτη μέλη καλούνται να προβλέψουν μέτρα, τα οποία να εξασφαλίζουν την αποτελεσματική ροή πληροφοριών μεταξύ ευρωπαϊκού και εθνικού/τοπικού επιπέδου εκπροσώπησης συμφερόντων. Στο πλαίσιο αυτό κρίνεται σκόπιμο να θεσπιστούν κανόνες που καθιστούν δυνατή την άμεση πρόσβαση στις εγκαταστάσεις, τουλάχιστον για τους τοπικούς εκπροσώπους και για τα μέλη της διευθύνουσας επιτροπής μιας ΕΕΕ. Επιπλέον, θα πρέπει να δοθεί η δυνατότητα διεξαγωγής συνάντησης των εκπροσώπων των εργαζομένων σε επίπεδο χώρας με σκοπό τη μεταφορά πληροφοριών, όταν σε ένα κράτος μέλος της ΕΕ ο αριθμός των εγκαταστάσεων είναι μεγαλύτερος απ' ό,τι εκείνος των εκπροσώπων στην ΕΕΕ, και όταν στο εν λόγω κράτος δεν έχουν εδραιωθεί όργανα εκπροσώπησης των εργαζομένων σε όλες τις εγκαταστάσεις.

4.6 Από την πρακτική εμπειρία των δραστηριοτήτων της ΕΕΕ καταδεικνύεται ότι το φάσμα θεμάτων της διαβούλευσής της δεν θα πρέπει οπωσδήποτε να περιοριστεί στον κατάλογο που παρατίθεται στις επικουρικές υποχρεώσεις (παράρτημα Ι, σημείο 1α). Η πράξη καταδεικνύει ότι η ΕΕΕ μπορεί να δραστηριοποιηθεί σε πολύ περισσότερα θέματα απ' ό,τι απλώς οι αναδιαρθρώσεις.

Ο διάλογος με πολλές κεντρικές διευθύνσεις επιχειρήσεων καταδεικνύει ότι το φάσμα θεμάτων μπορεί να είναι πολύ ευρύτερο, π.χ. ζητήματα επιμόρφωσης ή θέματα υγείας και ασφάλειας στο χώρο εργασίας ή η προστασία των δεδομένων. Η ΕΟΚΕ θα ανέμενε ότι αυτή η παράμετρος θα είχε ενσωματωθεί στην αναθεώρηση της νομικής βάσης της ΕΕΕ και ότι θα είχε προβλεφθεί το δικαίωμα της ΕΕΕ να προτείνει θέματα διαβούλευσης.

4.7 Η EOKE εγκρίνει την πρωτοβουλία της Επιτροπής να προωθηθεί η συμμετοχή όλων των κατηγοριών εργαζομένων στις EEE. Υπενθυμίζει, σχετικά, την πρόταση να περιληφθούν και τα διοικητικά στελέχη, που έχει ήδη διατυπώσει σε προηγούμενες γνωμοδοτήσεις

5. Βελτίωση της εφαρμογής της οδηγίας και αύξηση του αριθμού των ευρωπαϊκών επιτροπών επιχείρησης

5.1 Πάνω από 12 000 μέλη ευρωπαϊκών επιτροπών επιχειρήσεων σε 850 επιχειρήσεις που δραστηριοποιούνται σε διακρατικό επίπεδο αναζωογονούν σήμερα τη δημοκρατική δομή της Ευρώπης. Όλοι συμφωνούν ότι οι ΕΕΕ βελτιώνουν τον κοινωνικό διάλογο σε αυτές τις επιχειρήσεις και συμβάλλουν στην καλύτερη λήψη και εφαρμογή των αποφάσεων. Είναι σαφώς προς το συμφέρον της Ευρωπαϊκής Επιτροπής να αυξήσει τον αριθμό των ΕΕΕ που καλύπτονται από το πεδίο εφαρμογής της οδηγίας. Η ΕΟΚΕ τάσσεται υπέρ αυτής της θέσης.

Η ΕΟΚΕ εκτιμά ότι, προκειμένου να αυξηθεί το δυναμικό σύστασης νέων ΕΕΕ στο μέλλον, η αναδιατύπωση της οδηγίας θα πρέπει, στο άρθρο 11, παράγραφος 2, να περιέχει κανόνες και αποτελεσματικά μέτρα που να καθιστούν ελκυστικότερη την εφαρμογή τους και δυσκολότερη την αποφυγή, καθώς και την παράνομη παράλειψη εφαρμογής τους, όπως επιδιώκεται ήδη σε έγγραφο της Επιτροπής σχετικά με τη διαβούλευση με τους κοινωνικούς εταίρους (8).

5.2 Από το παρόν σχέδιο αναδιατύπωσης συμπεραίνουμε ότι η Ευρωπαϊκή Επιτροπή θεωρεί ότι οι ευρωπαίοι κοινωνικοί εταίροι μπορούν να διαδραματίσουν πολύ σημαντικό και υπεύθυνο ρόλο στην πρακτική μεταφορά και εφαρμογή της οδηγίας για τις ΕΕΕ.

— Συνεπώς, στο άρθρο 5, παράγραφος 2, στοιχείο γ) εισάγεται μια νέα υποχρέωση, σύμφωνα με την οποία, οι κοινωνικοί εταίροι σε ευρωπαϊκό επίπεδο πρέπει να ενημερώνονται σχετικά με την έναρξη των διαπραγματεύσεων και τη σύνθεση της ειδικής διαπραγματευτικής ομάδας (άρθρο 5, παράγραφος 2, στοιχείο γ)).

— Ως εκ τούτου, από την μέχρι σήμερα πρακτική εμπειρία αναγνωρίζεται επίσης ρητά ο θετικός ρόλος που διαδραματίζουν οι (ευρωπαϊκές) συνδικαλιστικές και εργοδοτικές οργανώσεις στην υποστήριξη των διαπραγματεύσεων και επαναδιαπραγματεύσεων των συμφωνιών ΕΕΕ (άρθρο 5, παράγραφος 4/αιτιολογική σκέψη 39).

5.3 Στο πλαίσιο αυτό, η ΕΟΚΕ χαιρετίζει επίσης το γεγονός ότι η παρούσα πρόταση της Επιτροπής βελτιώνει σημαντικά την κατάσταση κατά το στάδιο σύστασης μιας ΕΕΕ.

— Σύμφωνα με την παρούσα πρόταση η κεντρική διεύθυνση της επιχείρησης οφείλει να διαβιβάζει σε όλα τα ενδιαφερόμενα μέρη τις πληροφορίες που αφορούν τη δομή της επιχείρησης και τον αριθμό των εργαζομένων και απαιτούνται για την έναρξη των διαπραγματεύσεων (άρθρο 4, παράγραφος 4).

— Αναμένεται ότι αυτή η αναγκαία διευκρίνιση θα συμβάλει ώστε, στο μέλλον, να αποφεύγονται πιθανές αντιπαραθέσεις σχετικά με αυτό το θέμα. Κατά το παρελθόν, για τέτοια προβλήματα έπρεπε επανειλημμένα να ασκηθούν προσφυγές στο ΔΕΚ (9).

5.4 Η ΕΟΚΕ εκτιμά ότι η σύσταση ευρωπαϊκών επιτροπών επιχείρησης θα μπορούσε να είναι σαφώς ταχύτερη, αν η νόμιμη προθεσμία για τη σύναψη συμφωνίας μετά την έναρξη των διαπραγματεύσεων ήταν σαφώς συντομότερη.

— Στην πράξη, η ισχύουσα τριετής περίοδος διαπραγματεύσεων δεν έχει αποδειχθεί ιδιαίτερα χρήσιμη, καθότι είναι πολύ μεγάλη. Στις περισσότερες περιπτώσεις οι διαπραγματεύσεις για τις ΕΕΕ ολοκληρώθηκαν σε σαφώς συντομότερο χρονικό διάστημα.

— Σε κρίσιμες περιπτώσεις η εκτενής προθεσμία οδήγησε σε ασυνέχειες και καθυστερήσεις στις διαπραγματεύσεις. Για αυτό τον λόγο, σε ορισμένες περιπτώσεις, δεν κατέστη δυνατή η σύναψη συμφωνιών σύμφωνα με τους όρους που ορίζονται στο άρθρο 6.

Ως εκ τούτου, η ΕΟΚΕ συνιστά τη μείωση της μέγιστης προθεσμίας διεξαγωγής διαπραγματεύσεων στη νέα οδηγία για τις ΕΕΕ, π.χ. στους 18 μήνες, όπως πρότεινε ήδη το Ευρωπαϊκό Κοινοβούλιο το 2001.

5.5 Τέλος, η ΕΟΚΕ υπογραμμίζει την ελπίδα να συσταθούν νέες ΕΕΕ και κατά την περίοδο μεταφοράς της αναδιατυπωμένης οδηγίας στο εθνικό δίκαιο. Η ΕΟΚΕ θεωρεί ότι οι συμφωνίες για τη σύσταση νέων οργάνων κατά την περίοδο αυτή θα ανταποκρίνονται πλήρως στις προδιαγραφές του άρθρου 6 της ισχύουσας οδηγίας 94/45/ΕΚ ή της εκδοχής που έχει μεταφερθεί στο εθνικό δίκαιο, και ότι αυτές οι συμφωνίες θα έχουν νομική ισχύ δυνάμει της νέας οδηγίας.

5.6 Ισχύον κατώτατο όριο εφαρμογής και περιορισμοί: Η ΕΟΚΕ σημειώνει ότι και στην παρούσα πρόταση της Επιτροπής για αναδιατύπωση της οδηγίας για τις ΕΕΕ διατηρούνται τα κατώτατα όρια όσον αφορά τη σύσταση ΕΕΕ, εξαιρούνται ορισμένες ομάδες εργαζομένων σε συγκεκριμένους κλάδους (π.χ. στην εμπορική ναυτιλία) και περιορίζονται η ενημέρωση και η διαβούλευση σε οικονομικά θέματα (νομικού προστασία του ιδεολογικού σκοπού). Μάλιστα, προστίθεται ένα νέο κατώτατο όριο (τουλάχιστον 50 εργαζόμενοι ανά χώρα) για την εκπροσώπηση σε διακρατικό επίπεδο. Στα πλαίσια αυτά, δεν λαμβάνεται υπόψη ότι υπάρχουν διάφορα κράτη μέλη στα οποία οι εργαζόμενοι πρέπει να εκπροσωπούνται ακόμα και στην περίπτωση που δεν καλύπτεται το όριο αυτό. Για το λόγο αυτό, η διατύπωση του άρθρου 5, παράγραφος 2, εδάφιο β (σύνθεση της ειδικής διαπραγματευτικής ομάδας) και στην παράγραφο 1γ του παραρτήματος Ι — επικουρικές υποχρεώσεις (σύνθεση ευρωπαϊκής επιτροπής επιχειρήσεως) της προτάσεως της Επιτροπής πρέπει να εστιάζει και στην εκπροσώπηση των εργαζομένων σε εθνικό επίπεδο.

Σχετικά με αυτό το σημείο, η ΕΟΚΕ εντοπίζει σημαντική σύγκρουση με το θεμελιώδες δικαίωμα κάθε εργαζομένου σε έγκαιρη ενημέρωση και διαβούλευση, όταν αυτός επηρεάζεται από μια απόφαση. Η ΕΟΚΕ θα ανέμενε επίσης ότι αυτή η παράμετρος θα είχε ληφθεί υπόψη στην αναδιατύπωση της οδηγίας.

Βρυξέλλες, 4 Δεκεμβρίου 2008 Ο Πρόεδρος της Ευρωπαϊκής; Οικονομικής και Κοινωνικής Επιτροπής Mario SEPI Ο Γενικός Γραμματέας της Ευρωπαϊκής; Οικονομικής και Κοινωνικής Επιτροπής Martin WESTLAKE

(1) COM(2008) 419 τελικό

(2) Βλέπε τις ακόλουθες γνωμοδοτήσεις της ΕΟΚΕ: «Η εφαρμογή στην πράξη της οδηγίας 94/45/ΕΚ για τη θέσπιση μιας ευρωπαϊκής επιτροπής επιχείρησης και ορισμένες πτυχές που ενδεχομένως χρήζουν αναθεώρησης», εισηγητής: ο κ. PIETTE (ΕΕ αριθ. C 10 της 14.1.2004)· «Ο κοινωνικός διάλογος και η συμμετοχή των εργαζομένων, βασικά στοιχεία για την πρόβλεψη και τη διαχείριση των βιομηχανικών μεταλλαγών», εισηγητής: ο κ. ZÖHRER (ΕΕ C 24 της 31.1.2006)· «Ευρωπαϊκές Επιτροπές Επιχειρήσεων: ένας νέος ρόλος για την προώθηση της ευρωπαϊκής ολοκλήρωσης», εισηγητής: ο κ. Iozia (ΕΕ C 318 της 23.12.2006).

(3) Στηρίζεται στην έκθεση του Ευρωπαϊκού Κοινοβουλίου της 16.7.2001, εισηγητής: ο κ. MENRAD (A5-0282/2001-τελικό).

(4) Ψήφισμα P6-TA (2007)0185.

(5) Κοινό πρόγραμμα εργασίας των ευρωπαίων κοινωνικών εταίρων 2003-2005. Βλέπε επίσης την κοινή δήλωση της 7ης Απριλίου 2005 με τίτλο «Lessons learned on European Work Councils» (Διδάγματα όσον αφορά τις Ευρωπαϊκές Επιτροπές Επιχειρήσεων). Σε αυτή τη δήλωση, οι ευρωπαίοι κοινωνικοί εταίροι υπογράμμισαν τη θετική εξέλιξη του κοινωνικού διαλόγου μέσω των ευρωπαϊκών επιτροπών επιχειρήσεων βάσει εκτενών μελετών που διεξήγαγαν σχετικά με τον τρόπο λειτουργίας τους, στις οποίες υπογραμμίζεται, μεταξύ άλλων, η σημασία του κοινωνικού διαλόγου στις επιχειρήσεις.

(6) Βλέπε το έγγραφο της Επιτροπής σχετικά με τη διαβούλευση με τους ευρωπαίους κοινωνικούς εταίρους, C/2008/660 της 20.2.2008.

(7) Βλέπε σχετικά τη γνωμοδότησης της ΕΟΚΕ «Ευρωπαϊκές Επιτροπές Επιχειρήσεων: ένας νέος ρόλος για την προώθηση της ευρωπαϊκής ολοκλήρωσης», εισηγητής: ο κ. Iozia (ΕΕ C 318 της 23.12.2006).

(8) Σε αυτό το έγγραφο της Επιτροπής προτείνεται, με τη νέα οδηγία, τα κράτη μέλη της ΕΕ να κληθούν να θεσπίσουν «αποτελεσματικές, ανάλογες και αποτρεπτικές κυρώσεις», βλέπε: C/2008/660, σ. 7.

(9) Βλέπε σχετικά τις αποφάσεις του ΔΕΚ για τις υποθέσεις Bofrost (C-62/99), Kühne & Nagel (C-440/00) και ADS Anker GmbH (C-349/01).